ჩერვენა-რჟეჩიცე

**ჩერვენა-რჟეჩიცე** () — ქალაქი ჩეხეთის რესპუბლიკის ვისოჩინის მხარეში, ქალაქი პელჰრჟიმოვის რაიონში მდებარეობს. ჩერვენა-რჟეჩიცეს ისტორიული ცენტრი კარგად არის შემონახული და ჩეხეთის კულტურული ძეგლის სტატუსი აქვს.

## ადმინისტრაციული დაყოფა
ჩერვენა-რჟეჩიცე 5 ადმინისტრაციული ერთეულისგან შედგება:

*ჩერვენა-რჟეჩიცე
*მილოტიჩკი
*პოპელიშტნა
*ტეხორაზი
*ზმიშოვიცე

## სახელწოდება
სახელწოდება *რჟეჩიცე* სიტყვა რჟეკიდან (*řeka* ანუ „მდინარე“) მომდინარეობს. XIV საუკუნეში დასახლებას Biskupská Řečice („ეპისკოპოსის რჟეჩიცე“) ეწოდებოდა. 1559 წლიდან მას ჩერვენა-რჟეჩიცე, ანუ *წითელი რჟეჩიცე* ეწოდა. ისტორიკოსების განმარტებით, „წითელი“ სახელწოდებაში სავარაუდოდ იმიტომ გაჩნდა, რომ რენესანსის ეპოქაში აქ მდებარე ციხე-სასახლის სახურავი წითელი გამომწვარი კრამიტით იყო დაფარული და შორიდან კარგად ჩანდა. ამიტომ დასახლება „წითელი რჟეჩიცე“ დაერქვა..
მინი|მარიამ მაგდალინელის ეკლესია
მინი|წმ. იან ნეპომუცკის ქანდაკება
## გეოგრაფია
ჩერვენა-რჟეჩიცე პელჰრჟიმოვიდან ჩრდილოეთით, დაახლოებით 9 კილომეტრში მდებარეობს. ქალაქი რეგიონალურ ცენტრ იჰლავიდან ჩრდილო-დასავლეთით, დაახლოებით 31 კილომეტრითაა დაცილებული. ქალაქი კრჟემეშნიკის მთიანეთშია განლაგებული. მუნიციპალიტეტის ტერიტორიაზე მდებარე ყველაზე მაღალი წერტილია ჰოუშკა, მისი სიმაღლე 626 მეტრია ზღვის დონიდან.

ქალაქი მდებარეობს მდინარე ტრნავის მარჯვენა ნაპირზე და ტრნავკის წყალსაცავის ნაპირებთან.

ქალაქი ზომიერი ოკეანური კლიმატის ზონაში (კიოპენ–გეიგერის კლასიფიკაციით Cfb) მდებარეობს. ზამთარი შედარებით ცივია, ხოლო ზაფხული – ზომიერად თბილი. ყველაზე თბილი თვე როგორც წესი აგვისტოა, როდესაც საშუალო მაქსიმალური ტემპერატურა დაახლოებით 22–23 °C-ს აღწევს. ყველაზე ცივი თვე იანვარია, საშუალო ტემპერატურით დაახლოებით 0 °C. ნალექების წლიური რაოდენობა დაახლოებით 800 მილიმეტრს შეადგენს და ყველაზე ნალექიანი პერიოდი ზაფხულია, ყველაზე მეტი ნალექი მოდის ივლისში.

## ისტორია
1144 წელს ჩეხეთის მთავარმა ვლადისლავ II-ემ პრაღის ეპისკოპოს ოტოს მდინარე ჟელივკის ზედა დინების გასწვრივ მდებარე მიწები აჩუქა. სოფლის შესახებ პირველი წერილობითი ცნობა 1279 წლით თარიღდება.

ჩერვენა-რჟეჩიცე XII საუკუნეში დეკანატის ცენტრი იყო. თავდაპირველი პატარა ქალაქი უფრო ჩრდილოეთით მდებარეობდა. დღევანდელ ადგილზე იგი მხოლოდ 1669 წელს აშენდა, მას შემდეგ, რაც დამანგრეველმა ხანძარმა ძველი დასახლება მთლიანად გაანადგურა.

ქალაქის ჩრდილოეთით 1675 წლიდან მოქმედებს ქაღალდის ქარხანა. XX საუკუნეში ნაციონალიზაციის შემდეგ ის სამხრეთჩეხური ქაღალდის ქარხნების გაერთიანების ნაწილი გახდა, რომლის ცენტრი ქალაქ ვეტრჟნიში მდებარეობდა. მოგვიანებით საწარმო კვლავ კერძო მფლობელის ხელში გადავიდა და CEREPA ეწოდა. 

2007 წლის 12 აპრილს დასახლებას კვლავ დაუბრუნდა ქალაქის სტატუსი.

## ღირსშესანიშნაობები
ჩერვენა-რჟეჩიცე ფართო, თითქმის კვადრატული ფორმის ცენტრალურ მოედანი აქვს, რომელიც ბაროკოს სტილის სახლებითაა გარშემორტყმული. მოედნის სივრცე, რომლის შუაგულშიც დიდი პარკია გაშენებული, ძირითადად ერთსართულიანი სახლებით არის შემოსაზღვრული. მოედანზე აღმართულია შავი ჭირს შეწირულთა ხსოვნისადმი მიძღვნილი ღვთისმშობლის სვეტი და ჩეხოსლოვაკიის პირველი პრეზიდენტის, ტომაშ გარიგ მასარიკის ძეგლი.

მოედნის სამხრეთ მხარის ორივე კუთხეში ორი მნიშვნელოვანი ნაგებობა დგას: სამხრეთ-აღმოსავლეთით დგას გოტიკური დეკანატის ეკლესია, ხოლო სამხრეთ-დასავლეთით — უწინდელი არქიეპისკოპოსის ციხესიმაგრე, რომელიც წყლის თხრილით იყო გარშემორტყმული და XVI საუკუნეში რენესანსის სასახლედ გადააკეთეს. სასახლის წინ დგას მსოფლიო ომების მსხვერპლთა მემორიალი.

დეკანატის ეკლესია 1283 წელს ბუხინელმა დობეშმა დააარსა. ეკლესიის წინ მდებარეობს წმინდა იან ნეპომუცკის ქანდაკება. ბრანდენბურგელთა შემოსევების დროს, როდესაც რეგიონში არასტაბილური ვითარება შეიქმნა, ეკლესია ძლიერი გალავნით გაამაგრეს. ეკლესიის დაარსების პერიოდიდან შემორჩენილია გოტიკური პრესბიტერიუმი, სადაც საკურთხევლის ნიში და ძველი ჭედური ლითონის გისოსი მდებარეობს.

ეკლესიაში არსებული ნათლობის ემბაზი XVI საუკუნით თარიღდება. მის გარე ზედაპირზე რელიეფური გამოსახულებებია, ხოლო თავსახურზე წმინდა იოანე ნათლისმცემლის პატარა ქანდაკება დგას. XVIII საუკუნის დასაწყისში ეკლესია ბაროკოს სტილში გადააკეთეს.

ეკლესიას სამრეკლო მხოლოდ XVI საუკუნეში მიაშენეს. სამრეკლო კოშკის ქვედა ნაწილში ორი საფლავის ქვა ინახება, რომლებზეც გამოსახულია ბრაუნბერგელი მილიჩოვსკიების, სკუჰროვსკიებისა და ლესკოვეცების საგვარეულო გერბები — იმ ოჯახებისა, რომლებიც ადგილობრივ სასახლეს ისტორიაში ფლობდნენ. ეკლესიის მთავარ საკურთხეველს ადრე ამშვენებდა მხატვარ იან კვირინ იანის მიერ შესრულებული წმინდა მარიამ მაგდალინელის გამოსახულება.

ქალაქის ისტორიულ-კულტურული დაცვის ზონაში რამდენიმე მნიშვნელოვანი ძეგლი შედის, მათ შორის გამორჩეულია:
*	ჩერვენა-რჟეჩიცეს სასახლე
*	ქრისტეს სხეულის ეკლესია
*	წმინდა მარიამ მაგდალინელის ეკლესია

## დაძმობილებული ქალაქები
ჩერვენა-რჟეჩიცე დაძმობილებულია ერთ ქალაქთან:
* კირხდორფი, შვეიცარია

## რესურსები ინტერნეტში
*

## სქოლიო
კატეგორია:ვისოჩინის მხარის ქალაქები